|  |
| --- |
|  |
| Predlozi za vođenje javne politike grada Niša |
| Analiza i izbor rešenja za podršku malim i srednjim preduzećima i preduzetništvu |
|  |
|  |
|  |

**7/1/2016**

Sadržaj

Sažetak ………………………………………………………………………………………….. 2

Uvod ………………………………………………………………………………………………3

Opis problema …………………………………………………………………………………… 5

Analiza i izbor rešenja za praktičnu politiku ……………………………………………………..8

 1. Stvaranje uslova za veće učešće MSPP na tenderima u lokalnim samoupravama……...….. 9

 2. Pristup kapitalu i finansijama …………………………………………...………………….10

2.1 Lokalni fondovi za podršku MSPP ………………………………………………….10

 3. Uspostavljanje redovnog informisanja mladih preduzetnika i posete preduzećima

 kao i istraživanje mišljenja mladih preduzetnika (ankete) ………………………………11

 4. Obezbediti kontinuiranu savetodavnu podršku i programe obuke mladim

 preduzetnicima …………………………………………………………………………..12

 4.1 Obuka za mlade preduzetnike i programi podrške malim i srednjim preduzećima... 13

 4.2 Podizanje vidljivosti postojećih savetodavnih programa …………………………...13

 4.3. Stvaranje novih mehanizama za pružanje pravne i ekonomske

 savetodavne podrške mladim preduzetnicima ………………………………………………….14

 5. Stvaranje okvira za promociju omladinskog preduzetništva i primera dobre prakse……... 14

Zaključci i preporuke ……………………………………………………………………………15

Literatura…………………………………………………………………………………………17

SAŽETAK

Ovaj dokument teži da dâ odgovore na pitanje kako donosioci odluka i ljudi odgovorni za donošenje i implementaciju politika u Srbiji na lokalnom nivou mogu da izvrše pozitivan uticaj da bi se pokrenuo novi razvojni ciklus srpske ekonomije koji bi bio zasnovan na preduzetništvu i ljudima kao resursima, kako kreirati okruženje u kome je olakšano poslovanje za početnike u biznisu kao i za mala i srednja preduzeća i njihovo iskorišćavanje poslovnih prilika, kako kreirati preduzetnički ekosistem podržan od strane države i pomoći malim preduzećima da dođu do neophodnih finansijskih sredstava.

**Ovaj dokument predstavlja i analizira postojeće, aktuelne politike i strategije koje se odnose na sektor malih i srednjih preduzeća i preduzetnika**. Takođe, ovaj dokument daće predloge i preporuke sa ciljem kreiranja nove javne politike koja prati savremene trendove globalizovanog ekonomskog sistema i podržava razvoj preduzetništva mladih kao osnove daljeg ekonomskog razvoja.

Značajan deo ekonomskog rasta mnogih država u Evropi, Amerikama i Aziji, kao i uspešna borba sa problemom nezaposlenosti mladih, zasniva se na kreiranju miksa politika koje integrišu:

 (1) razvoj modela finansiranja preduzetništva i unapređenja pristupa kapitalu;

(2) pokretanje/motivisanje mladih da započnu sopstveni biznis i posebna podrška i promocija mladih preduzetnika ;

(3) kreiranje politika usmerenih na uspostavljanje održivosti start up biznisa, davanje podsticaja i na unapređenje pristupa poslovnim prilikama.

Savremeni primeri politika zasnivaju se na uverenju da je preduzetništvo osnovni društveni resurs i na razvoju mehanizama i mera, koje razvijaju i podržavaju razvoj resursne baze – mladih ljudi; i usmerene su na optimalno upravljanje tim resursom.

Međutim, u Srbiji to nije slučaj. **Postojeće politike nemaju efikasna rešenja na identifikovane probleme.** Potrebno je kreirati nove mere politike i mehanizme podrške, koji će mladima i drugim ciljnim grupama, kroz pokretanje sopstvenog biznisa, njegov razvoj i održivost omogućiti da ostvare ekonomsku sigurnost i sami kreiraju svoja radna mesta. Time može da se preokrene negativan trend, a novi preduzetnici mogu značajno da doprinesu ekonomskom rastu i kreiranju novih vrednosti.

Na osnovu analiziranih potreba i stanja preduzetnika, ovaj dokument daje **preporuke za vođenje aktivne lokalne politike, u skladu sa Aktom o malim preduzećima, koje će omogućiti preduzetnicima, posebno mladim, da u novom okruženju bolje iskoriste poslovne prilike i šanse za razvoj**. Preporuke se odnose na poboljšalje lokalnog ekosistema koji podržava preduzetništvo kroz:

1. Stvaranje uslova za veće učešće MSPP na tenderima u lokalnim samoupravama,

2. Rešavanje problema nedostupnosti kapitala i finansijama putem savetovanja i kreiranjem lokalnog fonda za razvoj preduzetništva i drugih mera,

3. Uspostavljanje redovnog informisanja mladih preduzetnika, obezbeđivanje kontinuirane savetodavne podrške i programa obuke mladim preduzetnicima,

4. Stvaranje okvira za promociju omladinskog preduzetništva i primera dobre prakse.

UVOD

Stope rasta srpske ekonomije su niske ili negativne još od 2008, uz uočavanje većeg broja negativnih ekonomskih faktora, a broj nezaposlenih iz godine u godinu raste. Neophodne strukturne reforme i prilagođavanja odlažu se dugi niz godina, a određeni pomaci desili su se tek od 2014. Pristup mehanizmima finansiranja i kapitalu veoma je ograničen, posebno za sektor malih i srednjih preduzeća i preduzetnika. Nivo dugovanja privrede u 2014. dostigao je 20 milijardi evra. Obrazovni sistem koji treba da proizvodi konkurente i osposobljene kadrove za privredu nije u pravoj funkciji. Stavovi, vrednosti i praksa u vezi sa preduzetništvom ograničavajući su faktor, a odnos prema preduzetništvu je generalno negativan. **Država nema efektivne programe podrške razvoja preduzetništva i čini se da ne postoji pravo razumevanje kompleksnih veza između unapređenja obrazovanja, razvoja preduzetništva i njihovog uticaja na privredni oporavak.** Nivo ekonomske aktivnosti, kupovne moći i potrošnje nastavlja da opada, što veliki broj mladih ljudi sprečava da ostvare ekonomsku sigurnost i nezavisnost. Svi navedeni problemi kreiraju okruženje u kome su očekivanja negativna, poverenje u sistem malo i u kome vlada opšti nedostatak prilika.

Sve pojave su međusobno povezane i formiraju efekat začaranog kruga, koji se pogubno odražava na razvoj i perspektive mladih.

Evropska unija je, prepoznavši značaj preduzetništva, malih i srednjih preduzeća, pokrenula niz politika, koje kontinuirano razvija i unapređuje sa ciljem da podstakne njegov razvoj. Najznačajnija politika je **Akt o malom preduzetništvu (Small business act- SBA)**, usvojen 2008.godine, koji predstavlja ključni dokument u kreiranju adekvatnog ambijenta za razvoj preduzetništva. U njemu se formuliše **deset principa**, u vidu smernica za donosioce odluka, čiji je cilj stvaranje pravnog, administarivnog i regulatornog ambijenta koje će olakšati poslovanje MSPP.

**Principi**:

**1**. Stvoriti okruženje - zakonske preduslove u kojima preduzetnici, porodične firme, mikro , mala i srednja preduzeća mogu da prosperiraju i u kojima se preduzetništvo nagrađuje

**2.** Obezbediti da časni preduzetnici koji su bankrotirali brzo dobiju novu priliku za ponovni biznis -,,druga šansa,,

**3.** Koncipirati pravila i procedure, donositi zakone u skladu sa MSPP sektorom ,,Think Small First,, - Prvo razmišljajte o malima

**4.** Državna administracija da bude na usluzi MSPP sektoru i da omogućava jednostavne procedure

**5.** Olakšati učešće MSPP sektora u javnim nabavkama i bolje mogućnosti za državnu pomoć mspp sektora

**6.** Olakšati pristup MSPP sektora finansijskim institucijama i regulisanje zakonodavnog okruženja u plaćanju komercijalnih transakcija u roku ne dužem od 30 dana

**7.** Pomoć MSPP sektoru da maksimalno koristi jedinstveno tržište EU

**8.** Promovisanje svih veština i inovacija za MSPP sektor sa primerima dobre prakse

**9.** Omogućiti MSPP sektoru da sve ekološke izazove pretvori u poslovne prilike za biznis

**10.** Podržati MSPP sektor da iskoristi rast tržišta EU, kao i da širi biznis na druga tržišta.

Ono što je bitno istaći je da se principi SBA mogu iskoristiti za napredak sektora malih i srednjih preduzeća kako na nivou Evropske unije i njenih država članica, tako i na nivou regiona u okviru jedne zemlje kao što je Srbija i mogu predstavljati efikasne vodiče i smernice za kreiranje lokalnih politika razvoja sektora preduzetništva, malih i srednjih preduzeća (MSPP).

Dinamični preduzetnici, menadžeri mikro, malih i srednjih preduzeća su posebno u dobroj poziciji da iskoriste prilike koje donosi globalizacija (treća faza internacionalizacije kapitala i najsofisticiranijih tehnologija današnjice) sa ubrzanjem tehnoloških inovacija. U globalnom okruženju koje odlikuju strukturne promene i pojačan pritisak konkurencije, uloga sektora MSPP je postala najvažnije pitanje, jer se radi o firmama koje obezbeđuju mogućnost zapošljavanja i igraju važnu ulogu za razvoj lokalne samouprave, te iz tog razloga i lokalna samouprava treba stvori adekvatno okruženje u kojima će mala i srednja preduzeća iskoristiti poslovne prilike koje im se pružaju i dostignu svoje potencijalne.

**Mala i srednja preduzeća mogu uticati na uvećanje društvenog blagostanja**, pri čemu je najdirektniji i najočigledniji čisti materijalni uticaj – kroz dobit, prihod i zarade. Međutim, blagostanje se može uvećati i na druge načine: počev od zapošljavanja, podrške zajednici u kojoj se posluje, preko zadovoljenja najrazličitijih potreba društva čitavim dijapazonom raznolikih proizvoda i usluga, pa sve do širenja inovacija, tehnologija, znanja, stručnog usavršavanja radnika i drugih pozitivnih, neposrednih efekata koja preduzeća proizvode svojim aktivnostima i poslovanjem.

Iako MSPP predstavljaju važne faktore za ekonomski razvoj jedne zajednice, veliki deo javnosti izražava stav da odnos države prema preduzetništvu značajno otežava i povećava troškove i rizike preduzetničkog poduhvata- bilo da se ona pojavljuje kao regulator, izvršna ili sudska vlast. Naročito je zanimljivo mišljenje koje dominira kod preduzetnika, a to je da je najveća prepreka rizik koji stvaraju propisi koji se stalno menjaju i različito tumače.[[1]](#footnote-1)

Iako se svuda ističe značaj MSPP za razvoj, pre svega jedne zajednice, pa zatim i čitave ekonomije, postoji mišljenje da **država i njene lokalne samouprave ne posvećuju dovoljno pažnje preduzetništvu, njenom razvoju i stvaranju okruženja u kome će preduzetnici a posebno mladi, porodične firme, mikro i mala preduzeća prosperirati i u kojima se preduzetništvo nagrađuje.**

OPIS PROBLEMA

U Srbiji je 2009. godine bilo registrovano[[2]](#footnote-2) 353.894 firmi, od čega je bilo najviše preduzetnika - 222.092, što je povećanje u odnosu na 2008. godinu kada je bilo registrovano 339.042 firmi, od čega 217.353 preduzetnika. U 2010. godini došlo je do smanjenja broja registrovanih privrednih subjekata, a broj registrovanih preduzeća i radnji po glavi stanovnika u Srbiji je oko tri puta manji od proseka u zemljama Evropske unije.

U 2012. Godini u Nišavskoj oblasti registrovano je 10.044 aktivnih preduzeća, od čega je 1.616 bilo novoosnovanih a 1.776 ugašenih. Broj preduzetnika se u 2013. i 2014. godini smanjio, a 2015. godine u ovoj oblasti je bilo 10.088 registrovanih preduzetnika, od toga 1.875 novoosnovanih i 1.718 ugašenih.[[3]](#footnote-3)

Prema poslednjem izveštaju o malim i srednjim preduzećima iz 2013. godine, u Nišavskom regionu je bilo 2.955 mikro preduzeća, 362 mala i 84 srednja preduzeća koji su zajedno sa preduzetnicima ukupno zapošljavali 33.813 radnika i ostvarili promet od 141 milion dinara u odnosu na velika preduzeća koja su ostvarila promet od 59,9 miliona dinara.

Ovi podaci ukazuju da na nivou Nišavskog regiona postoji potencijal i zainteresovanost stanovništva za pokretanje sopstvenog biznisa, međutim podaci u istu ruku govore da na nivou Nišavskog okruga postoji problem u pravnom, administarivnom i regulatornom ambijentu koje postavljaju lokalne vlasti a koje direktno utiču na MSPP.

Činjenice govore da ekonomski razvoj mora biti osnova u angažovanju lokalnih zajednica i da je koordinacija ovog procesa jedna od najvažnijih poluga u radu lidera lokalnih samouprava. Ipak, koliko god bilo očigledno da je privredni razvoj prioritet, mnoge lokalne zajednice još uvek se ne snalaze najbolje. **Deklarativno usvajanje stava da je lokalni ekonomski razvoj prioritet zajednice, samo po sebi, nije dovoljno.** Suštinsko opredeljenje podrazumeva da se veći deoresursa dugoročno koristi u jednom pravcu – pravcu ekonomskog razvoja.[[4]](#footnote-4) Za lokalno rukovodstvo je izazov da svoje odluke iznese u javnost, da dobije podršku i istraje u realizaciji. To je moguće samo ukoliko se jasno objasne konkretne i dugoročne prednosti ulaganja lokalne zajednice u programe razvoja kao što su programi podrške privredi, ili razvoj ljudskih resursa. Postojeće politike prosto ne uspevaju da odgovore na izazove, i ne uspevaju da unaprede društveni i ekonomski status velikog broja građana, a posebno mladih. Postojeće politike ne ispunjavaju potrebe društva, a često proizvode i negativan uticaj na ekonomiju. Politike koje se odnose na razvoj preduzetništva, uključujući podsticaje, finansiranje, razvoj preduzetništva, preduzetničko obrazovanje i razvoj preduzetničke kulture su nefunkcionalne ili nisu uspostavljene, pa ih treba menjati, unapređivati i kreirati jer takva ekonomija ne vodi porastu broja radnih mesta, uvećanju ekonomske aktivnosti i, posledično, porastu visine prihoda države ostvarenih kroz poreze i obima profita u privatnom sektoru.

**Nezaposlenost mladih u Srbiji je ogroman problem**, u Srbiji je u aprilu 2015. Godine bilo 720.718 nezaposlenih, od toga je u regionu Južne i Istočne Srbije bilo 185.305 lica, stavljajući ovaj region na drugo mesto po stopi nezaposlenosti. Broj nezaposlenih u regionu u populaciji od 15 godina do 19 godina iznosi 4.114, od toga 1.685 žena, u populaciji od 20 godina do 24 godine 19.498. od toga 8.565 žena, a u populaciji od 25 do 29 godina 22.865, od toga 11.823 žena.[[5]](#footnote-5) Zabrinjavajući podatak predstavlja drastično smanjenje prijavljenih potreba za radnicima od 2008. godine, smanjujući šanse za mlade i druga nezaposlena lica da započnu svoju karijeru.

Grafikon br.1- Opšte karakteristike nezaposlenosti, prijavljenih potreba i zapošljavanja od 2005. do 2015.



*Izvor: Mesečni statistički bilten, Nezaposlenost I zapošljavanje u Republici Srbiji, maj 2016, Nacionalna služba za zapošljavanje RS*

Mala i srednja preduzeća i preduzetnici predstavljaju **najefikasniji segment privrede** u gotovo svim zemljama sveta. Pojedinačno posmatrano, ova preduzeća ostvaruju najveći doprinos povećanju zaposlenosti, bruto dodate vrednosti i prometa zbog čega se smatraju okosnicom rasta i razvoja nacionalnih ekonomija. Prema poslednjem Izveštaju o malim i srednjim preduzećima i preduzetništvu iz 2013. godine, koji su načinili Ministarstvo privrede i Nacionalna agencija za regionalni razvoj, MSPP čine 99,8% ukupnog broja privrednih subjekata, generišu oko 2/3 zaposlenosti i prometa, 54,1% BDV, i učestvuju sa 43,2% u izvozu nefinansijskog sektora. Procenjuje se da je u 2013. godini sektor MSPP učestvovao sa oko 34% u formiranju BDP Republike Srbije. Njihova uloga posebno je značajna u zemljama u tranziciji koje se suočavaju sa problemima visoke nezaposlenosti, niskog stepena privredne aktivnosti, nedovoljne konkurentnosti i nedostatka investicija i u kojima su još uvek prisutna velika neefikasna državna preduzeća. Kao stabilan izvor kreiranja novih radnih mesta, mala i srednja preduzeća ostvaruju i važnu socijalnu funkciju tako što apsorbuju viškove radne snage nastale u procesima tranzicije i svojinske transformacije državnih i društvenih preduzeća.[[6]](#footnote-6)

Jedan od relevantnih pokazatelja razvijenosti Srbije u odnosu na druge zemlje u svetu po pitanju poslovnog okruženja, koje je u mnogim istraživanjima bio okosnica razvoja preduzetništva i okolnost koja je opredeljivala procenat stanovništva koji će se opredeliti za preduzetništvo, je **Doing business rang** koji dodeljuje Svetska Banka. Ova lista prvenstveno meri udaljenost svetskih privreda od idealnih uslova poslovanja. Danas, 2016. godine, Srbija se nalazi na 59. mestu, što predstvalja pozitivnu promenu i pomak za 9 mesta u odnosu na 2015. godinu kada je bila na 68. mestu. Procedure dobijanja građevinskih dozvola i plaćanja poreza su učinjene lakšom I jeftinijom. Međutim, uslovi za započinjanje biznisa su se pogoršali.

Tabela br.1- Doing business pozicija Srbije 2015. i 2016. godine i promene u glavnim indikatorima

|  |  |  |  |  |
| --- | --- | --- | --- | --- |
| **INDIKATORI** | **2016** | **2015** | **PROMENA** | **NADLEŽNA INSTITUCIJA** |
| Ukupan broja analiziranih zemalja | 189 | 189 | - | Svetska banka |
| Lakoća poslovanja – ukupno | 59 | 68 | +9 | Vlada Republike Srbije |
| Pokretanje poslovanja | 65 | 62 | -3 | Ministarstvo privrede |
| Dobijanje građevinskih dozvola | 139 | 178 | +39 | Ministarstvo građevinarstva, saobraćaja i infrastrukture |
| Dobijanje priključka za struju | 63 | 61 | -2 | Ministarstvo rudarstva i energetike |
| Registrovanje imovine | 73 | 72 | -1 | Ministarstvo građevinarstva, saobraćaja i infrastrukture |
| Dobijanje kredita | 59 | 52 | -7 | Narodna banka Srbije |
| Zaštita investitora | 81 | 81 | - | Ministarstvo privrede |
| Plaćanje poreza | 143 | 165 | +22 | Ministarstvo finansija |
| Prekogranično trgovanje | 23 | 23 | - | Ministarstvo trgovine, turizma i telekomunikacija |
| Izvršenje ugovorenih obaveza | 73 | 73 | - | Ministarstvo pravde |
| Rešavanje nesolventnosti | 50 | 49 | -1 | Ministarstvo privrede  |

*Izvor: www.doingbusiness.org*

U okviru Doing business liste Svetske banke, sprovedeno je I **istraživanje o stavovima stanovništva o preduzetništvu,** sa fokusom na mlade. Kao ključne osobine koje su neophodne da bi postali preduzetnici većina mladih (26%) je istakla da su to stručnost, znanje i obrazovanje a kao drugi uslov su istakli (26%) posedovanje novčanih sredstava. Procenat onih koji smatraju da poseduju neophodne osobine za jednog preduzetnika se smanjuje sa godinama starosti. Tako većina (61%), uzrasta od 18 do 29 godina, smatra da ima neophodne osobine, dok se taj procenat smanjuje i iznosi 58% za ispitanike od 30-44 godine. Međutim samo 22% ispitanika koji smatraju da poseduju te osobine razmislja o tome da postane u budućnosti preduzetnik dok samo 8% aktivno radi na tome. Gledano na nivou ukupne populacije, ključne prepreke koje građani Srbije navode kao razloge zbog kojih ne razmišljaju o preduzetništvu su: godine, nedostatak finansija, nestabilna situacija i veliki rizik i nameti. Međutim, fokusiranje na mlađu ciljnu grupu, u prvi plan isplivaju dugi faktori koji destimulativno utiču na ideju preduzetništva (nedostatak finansija, nastabilna situacija i veliki rizik i nameti). Promene koje bi pozitivno uticale na motivaciju i spremnost da se građani Srbije zajedno sa mladima okušaju u preduzetništvu su podrška države, bolja ekonomska i finansijska situacija situacija, poslovna klima, smanjenje poreza i dažbina itd. **Najnegativnije su ocenjeni porez i doprinosi za plate, poreska administracija, administrativne procedure, PDV, siva ekonomija, i pre svega obaveze kao što su kvazi-fiskali izdaci, komunalne takse i sl.** Ono što takođe predstavlja veliki problem je činjenica da čak **70% mladih koji žele da budu preduzetnici nema pozitivne uzore u pogledu preduzetništva.**

Istraživanje o problemima i potrebama je sprovedeno među mladim preduzetnicima na teritoriji Niša. Cilj istraživanja je bio identifikacija ključnih problema i potreba sa kojima su se mladi preduzetnici susretali tokom započinjanja posla, kao i tokom svakodnevnog poslovanja. Istraživanje je obavljeno kroz individualne intervjue na osnovu pripremljenog upitnika koji je sadržao pitanja iz četiri oblasti od značaja za razvoj preduzetništva**: informisanje, edukacija i savetovanje, umrežavanje i mere lokalne samouprave i drugih institucija**. Intervjuisano je ukupno 20 mladih preduzetnika koji obavljaju različite delatnosti. Na osnovu identifikovanih problema, stanja i potreba preduzetnika ovaj dokument će predložiti različite mere i preporuke u cilju unapređenja uslova za MSPP.

Analiza i izbor rešenja za praktičnu politiku

 Osnovni mehanizam koji bi omogućio razvoj preduzetništva je prihvatanje Akta o malim preduzećima i kreiranje poslovnog okruženja i politika u skladu sa pomenutim aktom. Osnovni moto SBA je ,,**Prvo razmišljajte o malima - Think Small first**,, čime je EU čvrsto smestila potrebe MSPP sektora u srce Lisabonske strategije za privredni rast i zapošljavanje. Od 2008.godine, kada je i zvanično usvojen SBA, napravljen je snažan progres u smanjenju birokratskih procedura, troškova, i primenom dobrih praksi u MSPP sektoru, poput klastera, inkubatora, usavršavanja i tehnoloških inovacija, zemlje članice su podigle nivo poslovnog ambijenta na najviše standarde.

**Vlada Republike Srbije** je, da bi stanje u MSPP približila onom koji je u trenutno u EU, u martu 2015. godine godine usvojila **Strategiju za podršku razvoja malih i srednjih preduzeća, preduzetništva i konkurentnosti za period od 2015. do 2020. godine**, zajedno sa Akcionim planom, koja utvrđuje okvir, ciljeve, prioritete i mere za unapređenje razvoja mikro, malih i srednjih preduzeća i preduzetništva u narednom srednjoročnom periodu. Akcioni plan se sastoji od 6 stubova sa različitim dimenzijama koje sadrže smernice i uputstva za postizanje poslovnog okruženja koje se promoviše Aktom o malom preduzetništvu. Cilj Strategije je da se unapredi stanje u ključnim oblastima za razvoj preduzetništva, kao što su poslovno okruženje, pristup izvorima finansiranja, razvoj ljudskih resursa, jačanje održivosti i konkurentosti MSPP, pristup novim tržištima i razvoj preduzetničkog duha, preduzetništva žena, mladih i socijalnog preduzetništva. Sprovođenje politike razvoja MSPP odlikuje složenost i višedimenzionalnost, a **ključ za uspešno sprovođenje Strategije, kao srednjoročnog okvira razvoja malih i srednjih preduzeća i preduzetništva u Srbiji, je posvećenost, dobra saradnja i koordinacija svih nadležnih institucija i lokalnih samouprava.[[7]](#footnote-7)**

**Akcioni plan održivog razvoja Grada Niša 2015.- 2020.** predstavlja korak u nizu u razradi strateških opredeljenja utvrđenih Revizijom strategije razvoja grada Niša za period od 2009. do 2020. godine. Jedan od strateških pravaca Strategije je uspostavljanje sigurnog i pouzdanog okruženja za investicije kao osnove za održiv ekonomski razvoj što obuhvata i razvoj MSPP. Specifični ciljevi jesu u skladu sa Aktom o malim preduzećima ali podaci govore da se u praksi preduzetnici suočavaju sa brojnim problemima koji se moraju rešiti. Neki od tih problema jesu: **nedovoljno poznavanje potreba preduzetnika i nemogućnost dijaloga preduzetnika i kreatora politike, problemi administrativne prirode, nemogućnost MSPP da učestvuju u programima javnih nabavki, nerazvijenost preduzetničke kulture i podrške preduzetnicima koji su se u svom poslovanju suočili sa problemima i nedovoljan pristup izvorima finansiranja.**

Razvijanje strategija lokalnog ekonomskog razvoja predstavlja značajan komplematarni deo tradicionalnog ustpostavljanja nacionalnih strategija ekonomskog razvoja „odozgo na dole“, koji omogućuje stvaranje širih društvenih koristi korišćenjem resursa koji bi u suprotnom ostali nedovoljno dobro iskorišćeni. Pitanje lokalnog i regionalnog razvoja od posebnog značaja je u današnje vreme ubrzane regionalne polarizacije Srbije kada regioni Zapadne, Istočne i Južne Srbije značajno zaostaju za Beogradom i Vojvodinom. Manji gradovi su posebno pogođeni problemom monoindustrijskog razvoja – zavisnošću lokalne privrede od jednog velikog industrijskog preduzeća formiranog u periodu socijalizma, sa manjim ili većim problemima u poslovanju.

**1. Stvaranje uslova za veće učešće MSPP na tenderima u lokalnim samoupravama**

Javne nabavke treba da budu **u funkciji sprovođenja strateških ciljeva na nacionalnom nivou**, kao što su ekonomski razvoj, zapošljavanje, posebno u onim segmentima gde su podsticaji uobičajeni i u visoko razvijenim zemljama, kao što su mala i srednja preduzeća, na primer.

Samim tim, unapređenje javnih nabavki postaje i **jedan od važnih ciljeva lokalnih samouprava**, jer omogućava ostvarivanje strateških ciljeva lokalne samouprave, kao što su: neutralisanje negativnih efekata ekonomske krize, privlačenje stranih ulaganja, razvoj lokalne privrede, zapošljavanje itd.

MSPP se često suočavaju sa problemom kome i kako da predstave svoju ponudu, kakva je procedura i šta je sve potrebno da bi se učestvovalo u postupku javne nabavke, od koga mogu dobiti informacije o planiranim javnim nabavkama itd.[[8]](#footnote-8) Veliki ugovori, po pravilu, favorizuju velike ponuđače i time oraničavaju učešće MSP na tenderima. Nedovoljne reference, kao i nemogućnost da se ponude svi elementi koji se traže kod velikih, složenih nabavki predstavljaju još jedan od problema.

Lokalne samouprave, uključujući tu i lokalna javna preduzeća i ustanove, su po pravilu, bile **najznačajniji kupci za lokalne ponuđače**, posebno u manjim opštinama gde ovi naručioci predstavljaju dominantne kupce za lokalna preduzeća. Stoga nabavke lokalnih samouprava opredeljuju privedni razvoj i zaposlenost u datoj opštini. Diskriminacija u javnim nabavkama može ozbiljno ugroziti razvoj lokalnih preduzeća, posebno malih porodičnih firmi koje nemaju mogućnosti da konkurišu u geografski daljim oblastima.

Zbog iskazanog značaja javnih nabavki za razvoj lokalne samouprave neopohodno je preduzeti niz mera kojima bi se stvorili uslovi za veće učešće MSPP na tenderima u lokalnim samoupravama.

Neophodno je unaprediti **informisanje potencijalnih ponuđača** o onome što lokalna samouprava planira da nabavlja. To se čini objavljivanjem na web stranici grada/opštine informacija o planiranim nabavkama, kao i kontakt osobe od koje se mogu dobiti detaljnije informacije, zatim objavljivanjem planiranih javnih nabavki u brošurama koje bi se distribuirale u lokalnoj samoupravi, na posterima, objavljivanjem u novinama i medijima.

Takođe, potrebno je da opština prikupi prethodne informacije da **li ima dovoljno zaintersovanih ponuđača** za datu nabavku i ako ih nema, koji je razlog. U praksi se često dešava da se ponuđači ne javljaju jer misle da je tender „namešten“ ili im je nedovoljno jasno šta se traži, pa unapred odustaju od učešća.

Stoga je važno da predstavnici naručioca na jasan način i pravovremeno upoznaju potencijalne ponuđače sa svojim planovima u pogledu javnih nabavki i time im daju dovoljno vremena da se pripreme i otklone eventualne nejasnoće kako bi u što većem broju učestovali na tenderu. Ukoliko naručilac utvrdi da na teritoriji lokalne samouprave nema ponuđača, potrebno je da se angažuje kako bi privukao ponuđače iz drugih krajeva. Drugim rečima, savremeni sistemi javnih nabavki u razvijenim zemljama, u kojima je konkurencija znatno jača nego u Srbiji, podrazumevaju **proaktivan pristup naručilaca u odnosu na ponuđače**, kako bi se obezbedila što jača konkurencija u postupcima javnih nabavki.

Pored informisanja, u razvijenim zemljama se sprovode i **posebni programi koji imaju za cilj da osposobe MSPP da uspešno učestvuju na tenderima**. U okviru ovih programa se obučavaju male firme koje često nemaju dovoljno znanja kako da učestvuju u postupcima javnih nabavki, o tome kako da obezbede potrebnu dokumentaciju, o proceduri, o načinu kako da zaštite svoja prava u slučaju da uoče neregularnosti u postupku itd. Neposrednim informisanjem i obukom ove firme se ohrabruju da učestvuju bilo pojedinačno ili im se pruža savetodavna pomoć oko pravljenja zajedničkih ponuda kako bi ispunili uslove za poslove veće vrednosti.

Konkretne koristi koje bi lokalna samouprava imala od unapređenja javnih nabavki su: povećanje efektivnosti, efikasnosti i ekonomičnosti, što bi značilo da postupak kraće traje, manji broj neuspelih tendera, bolji kvalitet onoga što se nabavlja, veći broj malih i srednjih preduzeća ima šansu da dobije posao, što se direktno odražava na zapošljavanje u lokalnoj samoupravi, olakšano praćenje javnih nabavki od strane odgovornih lica, viši stepen regularnosti i smanjen rizik od korupcije.

**2. Pristup kapitalu i finansijama**

U osnovi, radi se o pružanju informacija i upućivanju u pravom smeru onih preduzeća koja su zainteresovana da pronađu potencijalne izvore finansiranja. Kada je finansiranje u pitanju, **lokalne vlasti se retko odlučuju da detaljno savetuju preduzeća**, pošto se time bave specijalizovane ustanove. Ipak, lokalna samouprava bi mogla da pruža informacije o državnim programima u ovoj oblasti, kao i da pomogne preduzetnicima i malim preduzećima u boljem razumevanju ponuda finansijskih institucija.

**2.1 Lokalni fondovi za podršku MSPP**

Jedno od najtežih pitanja za preduzeća jeste pristup kapitalu. Preduzetnicima koji koji su tek započeli svoje poslovanje (start up) nedostaju finansijska sredstva za dalji razvoj i iskorišćavanje poslovnih prilika, razvoj proizvoda, zapošljavanje radnika, nabavku opreme itd. Adekvatan program tehničke podrške trebalo bi da pruži savete o finansijskom planiranju, pristupu kapitalu i kreditima. U nekim slučajevima moguće je ponuditi i direktnu finansijsku podršku. U Srbiji postoji veliki broj lokalnih fondova za pomoć preduzetnicima, privredi ili poljoprivredi i u pitanju su manji programi koji nude bespovratnu pomoć ili kredite za investicije u moderne tehnologije, na primer. Subotica je kroz lokalne fondove beskamatno pozajmljivala sredstva nezaposlenim licima i preduzetnicima, uz troškove obrade kredita od 2% godišnje, odnosno 3% u slučaju programa podrške poljoprivrednim gazdinstvima. Inđija je kao rezultat pregovora sa komercijalnim bankama obezbeđivala subvencije za komercijalne kredite malim i srednjim preduzećima i preduzetnicima u iznosu od tri procentna poena i stopom umanjenja za jedan i po procentnih poena. Loznica je obezbedila beskamatne kredite za poljoprivredne proizvođače i mikrokredite za preduzeća u nastajanju (start up krediti) sa grejs periodom od dvanaest meseci i rokom dospeća od trideset meseci, i plaćanje doprinosa za socijalno osiguranje pripravnicima u opštinskim službama tokom šest do dvanaest meseci.

Na osnovu primera dobre prakse koji postoje u Srbiji preporuka je da se u okviru mera finansijske podrške primeni sledeće:

* **Uvođenje novih taksenih olakšica** u smislu delimičnog ili potpunog oslobađanja od plaćanja lokalnih taksi za novoosnovane preduzetnicke radnje i preduzeća čiji su vlasnici osobe mlađe od 30 godina i to u prvim godinama poslovanja. Ovde se pre svega misli na oslobađanje od plaćanja lokalne komunalne i ekološke takse.
* **Osnivanje posebnog garancijskog fonda** kojim će se umanjiti kamatne stope poslovnih banaka u okviru kreditnih linija namenjenih mladim preduzetnicima.
* **Pružanje bespovratne finansijske pomoci mladim preduzetnicima sa teritorije opštine Niš s ciljem unapređenja poslovanja**. Preporuka je da se bespovratna sredstva dodeljuju na osnovu javnog konkursa koji bi promovisala Kancelarija za mlade opštine Niš u saradnji sa lokalanom samoupravom. Bespovratna sredstva mogu biti namenjena unapređenju poslovanja, poput izrade marketing planova, Internet prezentacija, promotivnih materijala, vođenja poslovnih knjiga i sl.
* Izvršiti **unapređenje rada lokalnog udruženja preduzetnika** s ciljem bolje komunikacije sa mladim preduzetnicima i podrške Kancelariji za mlade u nastojanjima da pravovremeno, kvalitetno i na način prilagođen potrebama samih preduzetnika poboljša komunikaciju sa mladim preduzetnicima i učini je kontinuiranom. U skladu sa navedenim potrebama, važno je pružiti materijalnu i finansijsku podršku udruženju preduzetnika u prve dve godine sprovođenja ovog akcionog plana, a zatim uz podršku opštinske uprave implementirati određene programe poput knjigovodstva, izrade biznis i marketing planova i sličnih usluga koje bi se pružale mladim preduzetnicima po povlašcenim cenama, ali bi bile solidan izvor prihoda udruženja neophodan za održivost čitavog projekta.

**3. Uspostavljanje redovnog informisanja mladih preduzetnika i posete preduzećima kao i istraživanje mišljenja mladih preduzetnika (ankete)**

Potrebno je izraditi bazu svih registrovanih mladih preduzetnika na teritoriji opštine Niš, kako bi se na najefikasniji način mogle prosleđivati sve relevantne informacije o pitanjima bitnim za rad mladih preduzetnika. Postojanje ovakve baze važno je i kao osnova za periodično istraživanje čiji je cilj utvrđivanje realnih potreba i problema sa kojima se susreću mladi preduzetnici. Identifikacija problema sa kojima se preduzetnik suočava u svom radu je ključ za uspešno planiranje i sprovođenje programa pomoći. Postoji nekoliko načina da se otkriju problemi sa kojima se privreda suočava, to jest, da se uvidi kako se može unaprediti njihovo poslovanje:

1) anketiranje putem telefona – jednostavan i kratak postupak, može da se kontaktira veći broj preduzeća, ali je malo interesovanje preduzetnika da odgovaraju na ankete i smanjena mogućnost da se stvori ličan odnos sa preduzetnikom;

2) anketiranje putem elektronske pošte – slično kao telefonsko anketiranje, ali je procenat odgovora daleko manji (veliki broj anketiranih, mali procenat popunjenih upitnika), a često, zbog nerazumevanja pojedinih pitanja, odgovori nisu tačni;

3) posete lokalnim preduzećima – ovakav pristup je izuzetno zahtevan (neophodno je zakazati unapred sastanke, otići na lice mesta i provesti bar trideset minuta u poseti), ali pruža daleko bolje rezultate - dobija se precizniji odgovor na svako pitanje, na osnovu ličnog kontakta, izraza lica sagovornika i načina na koji daje odgovore, može se mnogo saznati. Takođe, iz ovakvih anketa lokalna administracija može više da sazna o načinu proizvodnje (ukoliko je u pitanju proizvodno preduzeće), o tehnologiji koja se koristi, prostoru za rad i dr;

4) neformalna druženja i razmena informacija – na koktelima i neformalnim okupljanjima moguće je dobiti informacije o poslovanju i problemima privrede, a ovaj vid kontakata pruža mogućnost za otvoreniji i iskreniji odnos i otvara poverenje. Glavni nedostatak je što informacije dobijene ovim putem nisu dokumentovane, to jest, ne postoji pisan trag o zaključcima i predlozima.

Bez obzira koja se vrsta ankete koristi, dobijeni podaci i informacije se obrađuju, analiziraju i pripremaju lokalnu samoupravu da odgovori na probleme. Anketirana preduzeća moraju dobiti povratnu informaciju o koracima koji će biti preduzeti. Ukoliko se privrednicima ne obezbedi povratna informacija, oni više neće učestvovati u narednim anketama, to jest, lokalna samouprava će izgubiti njihovo poverenje.

Podaci dobijeni ovim istraživanjem mogu se koristiti za određivanje prioriteta kada je reč o organizaciji studijskih poseta, a sve u cilju dobijanja najkorisnijih saveta primenjivih u svakodnevnoj praksi. Dugoročno, Kancelarija za mlade može postati servis za kontinuirano pružanje korisnih i pravovremenih informacija i saveta svim mladim ljudima koji se već bave ili planiraju da se bave preduzetništvom.

**4. Obezbediti kontinuiranu savetodavnu podršku i programe obuke mladim preduzetnicima**

Mladi preduzetnici koji su anketirani nisu svesni institucija i organizacija koje na lokalnom nivou pružaju savetodavne usluge. U malom broju obraćanja za savete, radilo se pre svega o poreskim organima i temama u vezi sa poreskom politikom. Iz navedenog se može zaključiti da postojeći okvir za pružanje savetodavnih usluga, pre svega, mladim preduzetnicima nije adekvatan i neophodno je obezbediti kontinuiranu savetodavnu podršku postojećim i potencijalnim mladim preduzetnicima iz relevantnih oblasti. Saveti i stručna pomoć preduzećima mogu biti iz raznih oblasti:

• menadžment i upravljanje preduzećem,

• zakonska regulativa i poslovanje,

• istraživanje tržišta,

• marketing i promocija,

• sistem kvaliteta,

• zaštita životne sredine,

• uvođenje standarda i certifikacija,

• kontrola i kvalitet ljudskih resursa,

• tehnologija,

• istraživanje i razvoj i dr.

 U tom slučaju težište bi trebalo da bude u **pružanju stručne pomoći tamo gde je ona realno potrebna**. Lokalna samouprava treba da zna da iskoristi znanje zaposlenih prilikom uvođenja novih standarda i tehnologije, a da za specifične i specijalističke obuke angažuje stručna lica (iz lokalnih škola, državnih institucija i organizacija, međunarodnih organizacija). U Srbiji, u ovom trenutku, postoje brojne, uglavnom međunarodne organizacije, koje se bave tim poslom (USAID, na primer, sprovodi set programa koji pružaju direktnu tehničku pomoć preduzećima u svim navedenim oblastima). U samoj lokalnoj samoupravi postoji stručan kadar koji može da pruži pravne i finansijske savete i stručnu pomoć iz oblasti koje su relevantne za MSPP.

**4.1 Obuka za mlade preduzetnike i programi podrške malim i srednjim preduzećima**

Uobičajeni programi obuke mogu se prilagoditi specifičnim potrebama ove ciljne grupe (preduzetnicima i malim preduzećima). Takođe, mladi preduzetnici nemaju potrebno znanje koje im je neophodno za poslovanje pa se i iz tog razloga javlja potreba za obukama i edukacijama. Različite teme obrazovnih programa zavise od privrednih grana koje su zastupljene u određenoj sredini i od njihovih potreba. Za preduzetnike su značajne, pored uobičajenih, i:

• prodaja i promocija,

• udruživanje i zajedničko nastupanje,

• kompjuterske aplikacije,

• izrada biznis plana,

• finansije i vođenje poslovnih knjiga malih i srednjih preduzeća,

• lokalna poreska opterećenja i olakšice,

• apliciranje za bespovratna finansijska sredstva.

Obuke osmišljava i realizuje kancelarija za lokalni ekonomski razvoj u saradnji sa preduzetnicima i malim preduzećima. Predavači su pored zaposlenih u lokalnoj samoupravi i privrednici i preduzetnici sa većim iskustvom u poslovanju, kao i državne institucije, organizacije i udruženja (Nacionalna služba za zapošljavanje, komore i udruženja).

**4.2 Podizanje vidljivosti postoje**ć**ih savetodavnih programa**

Neophodno je ukazati mladim preduzetnicima na već postojeće mogućnosti korišćenja savetodavnih usluga, odnosno na sve lokalne i druge aktere kojima mogu da se obrate za savetodavnu pomoć.

Preporuka je da se u tom cilju iskoristi Info pult Kancelarije za mlade opštine Niš i mehanizmi informisanja mladih preduzetnika (Internet prezentacija, lični kontakt i informativne sesije). Kako bi se što bolje izvršio uvid u postojeće savetodavne programe, Kancelarija za mlade bi trebalo da izvrši:

• Identifikaciju svih postojećih aktera koji već pružaju savetodavne usluge preduzetničkom sektoru, a kojima mogu da se obrate mladi preduzetnici i mladi ljudi koji žele da započnu vlastiti posao iz opštine Niš. Koordinator Info pulta trebalo bi da u bazu podataka koju će voditi uključi i informacije o institucijama/organizacijama/ agencijama koje redovno pružaju usluge preduzetnickom sektoru.

• Štampanje i distribucija posebnih letaka sa informacijama o pomenutim institucijama /organizacijama/agencijama na osnovu određenog vremenskog rasporeda.

• Priprema i slanje pisama pomoću usluge direktne pošte svim postojećim i novoregistrovanim mladim preduzetnicima sa teritorije opštine Niš. Kroz ova pisma, koja bi potpisala Kancelarija za mlade opštine Niš, mladi preduzetnici bi se ohrabrili da koriste savetodavne usluge koje su im trenutno na raspolaganju, uz objašnjenje koristi za poslovanje preduzeća/preduzetničke radnje. Pismo bi uključilo i detaljne informacije o načinima korišćenja ovakvih usluga (lično, telefonom, pisanim putem, on line i drugo).

• Štampanje priručnika o izvorima kreditiranja i procedurama prijavljivanja. U saradnji sa Nacionalnom službom za zapošljavanje, Udruženjem preduzetnika i Agencijom za razvoj malih i srednjih preduzeća, Info–pult kancelarije za mlade opštine Niš bi uradio i štampao priručnik o izvorima kreditiranja i procedurama prijavljivanja koji je namenjen postojećim i budućim mladim preduzetnicima. Priručnik bi obuhvatio i informacije o svim institucijama / organizacijama / agencijama koje mogu da pruže savetodavnu pomoć prilikom konkurisanja za dobijanje razlicitih kredita namenjenih preduzetničkom sektoru.

**4.3. Stvaranje novih mehanizama za pružanje pravne i ekonomske savetodavne podrške mladim preduzetnicima**

Pored postojećih, postoji potreba da se kreiraju novi mehanizmi za redovno pružanje savetodavnih usluga, pre svega, mladim preduzetnicima. Preporuka je da se iskoriste već postojeći kapaciteti Kancelarije za mlade opštine Niš, te da se angažuju dve osobe koje bi mladim preduzetnicima, odnosno mladim ljudima koji su zainteresovani da započnu sopstveni posao bile na raspolaganju u slučaju potrebe za savetodavnim uslugama. Savetodavna podrška bi se primarno odnosila na dve oblasti, odnosno pravne i finansijske aspekte poslovanja, za kojima je tokom istraživanja identifikovana najveća potreba. Ovakav servis bi svojim korisnicima bio na raspolaganju dva dana tokom radne nedelje. Preporuka je i da se savetodavni servis organizuje u saradnji sa lokalnim Udruženjem preduzetnika, odnosno Advokatskom komorom, koji bi mogli da preporuče adekvatne konsultante iz svojih redova. Servis bi intenzivno bio promovisan u javnosti, u čemu bi najveću ulogu imala Kancelarija za mlade opštine Niš i uspostavljen Info pult. Kancelarija za mlade bi takođe organizovala štampanje i distribuciju letaka sa svim značajnim informacijama o mogućnostima korišćenja novog servisa, kao i medijsku kampanju na lokalnim medijima sa ciljem informisanja što šire zajednice.

**5. Stvaranje okvira za promociju omladinskog preduzetništva i primera dobre prakse**

**Izbor najboljeg mladog preduzetnika godine**. Veće opštine Niš treba da imenuje posebno telo sastavljeno od predstavnika Nacionalne službe za zapošljavanje, Agencije za regionalni razvoj, Udruženja preduzetnika, Kancelarije za mlade opštine Niš, kao i samih preduzetnika, koje bi jedanput godišnje, odredilo kriterijume za izbor najboljeg mladog preduzetnika godine, raspisalo konkurs, ocenilo pristigle prijave na osnovu ustanovljenih kriterijuma i donelo odluku o najboljem mladom preduzetniku opštine Niš. S obzirom na navedeni podatak da 70% ispitanika nema preduzetnika na koga bi se ugledao tokom svog poslovanja, ova mera bi doprinela otklanjanu tog problema i promociji preduzetništva među mladima koje je u opadanju. Na ovaj način bi drugi mladi preduzetnici na primeru dobre prake mogli da unaprede svoje poslovanje.

**Organizovanje sajma omladinskog preduzetništva**. Na sajmu omladinskog preduzetništva, mladi preduzetnici će imati priliku da predstave svoja preduzeća i programe. Tehničku podršku pri organizaciji sajma (pozivanje, registracija učesnika, komunikacija sa medijima…) će pružiti Kancelarija za mlade opštine Niš. Na ovakvim sajmovima potencijalni preduzetnici bi imali priliku da stupe u direktan kontakt sa postojećim i da se na taj način bolje informišu o prilikama koje mogu iskoristiti na tržištu, kao i da dobiju savete o samom poslovanju. Ovim putem je moguće umrežavanje mladih preduzetnika kao pokretačke snage lokalnog razvoja i promocija preduzetništva mladih.

**Organizacija studijskih poseta** za mlade preduzetnike s ciljem upoznavanja sa mogućnostima za unapređenje proizvodnje i plasmana proizvoda. Najbolji mladi preduzetnici imali bi priliku da se upoznaju sa novim trendovima u proizvodnji, promociji proizvoda i mogućnosti za izvoz svojih proizvoda u zemlje EU. Na ovaj bi se jačale veze između mladih preduzetnikana lokalnom, regionalnom i međunarodnom nivou, kroz razmenu iskustava i ideja u cilju razvoja poslovanja.

Zaključci i preporuke

Put do cilja je kroz sveobuhvatan dijalog između preduzetnika, države, struke i šire javnosti, širok proces javne rasprave, tj. društvenog dijaloga. Neki odgo­vori se mogu pronaći lako, u evropskim inicijativama, npr. prilagođavanje procesa javnih nabavki potrebama MSPP za koje su date preporuke na nivou lokalne samouprave. Sa početkom procesa pregovora o pristupanju Evropskoj uniji Srbija je uključena u inicijative za unapređenje sektora malih i srednjih preduzeća i preduzetnika i podleže odnosnim godišnjim revizijama aktivnosti. Međutim, nije dovoljno samo ispunjavati evropska očekivanja. **Okretanje Srbije ka preduzetništvu mora biti veliki, strateški zaokret kojim se ponire dublje u srž problema.** S obzirom na ekonomske teškoće u kojima se Srbija nalazi, unapređivanje preduzetništva može odigrati mnogo važniju ulogu za prosperitet privrede nego što je to slučaj sa Evropskom unijom. U tom pogledu, pred Srbijom je veći zadatak nego pred Evropom – odnos prema preduzetništvu u Srbiji nije samo razlog zaosta­janja u globalnoj konkurentskoj utakmici, već istinska kočnica, prepreka njenom ekonomskom razvoju.

Upravo iz tog razloga ovaj dokument donosi smernice i preporuke sa ciljem menjanja odnosa države, odnosno lokalne samouprave prema preduzetništvu sa posebnim osvrtom na mlade i na omladinsko preduzetništvo kao pokretačke sile svake države a posebno lokalne samouprave koja uprkos velikim potencijalima zaostaje u sveukupnom ekonomskom razvoju.

Da bi jedna lokalna samouprava razvila svest o preduzetništvu mladih neophodno je da se uzmu u obzir sprovedena istraživanja i da se identifikovane potrebe razmotre prilikom kreiranja Strategija i Akcionih planova razvoja, te da se preduzmu određene mere koje bi rezultirale u kreiranju okruženja koje će omogućiti MSPP dalji razvoj.

Neke od mogućih mera se odnose na poboljšanje uslova za veće učešće MSPP na tenderima u lokalnim samoupravama na taj način što će se unaprediti informisanje potencijalnihponuđača o onome što lokalna samouprava planira da nabavlja. Važno je da predstavnici naručioca na jasan način i pravovremeno upoznaju potencijalne ponuđače sa svojim planovima u pogledu javnih nabavki i time im daju dovoljno vremena da se pripreme i otklone eventualne nejasnoće kako bi u što većem broju učestovali na tenderu. Još jednu od mera bi predstavljali posebni programi koji imaju za cilj da osposobe MSPP da uspešno učestvuju na tenderima.

S obzirom da se mladi preduzetnici i početnici u poslavanju veoma često susreću sa nedostatkom kapitala i nemaju pristup izvorima finansiranja, lokalne samouprave imaju zadatak da kroz savetovanje i osnivanje lokalnih fonodva za razvoj preduzetništva omoguće ovim subjektima lakše poslovanje. Neki od ponuđenih rešenja su: uvođenje novih taksenih olakšica za mlade preduzetnike, osnivanje posebnog garancijskog fonda, pružanje bespovratne finansijske pomoći mladim preduzetnicima sa teritorije opštine Niš s ciljem unapređenja poslovanja i unapređenje rada Udruženja preduzetnika koji bi pružao usluge savetovanja i edukacije za mlade preduzetnike.

Mladi preduzetnici se često susreću i sa problemom nedostatka informacija o postojećim programima savetovanja, obuke i edukacije iz oblasti koje su relevantne za njih. Iz tog razloga predlaže se da lokalna samouprava poboljša vidljivost postojećih programa edukacija i stvaranje novih mehanizama za pružanje pravne i ekonomske savetodavne podrške mladim preduzetnicima i svima koji planiraju započinjanje sopstvenog biznisa.

Rezultati istraživanja su ukazali i na potrebu promocije preduzetništva i primera dobre prakse kako bi se potencijalni i postojeći mladi preduzetnici ohrabrili da započnu tj. nastave svoje poslovanje prateći primere uspešnih. Sa ciljem rešavanja ovog problema predlažu se mere kao što su: izbor najboljeg mladog preduzetnika godine, organizovanje sajma omladinskog preduzetništva i organizacija studijskih poseta mladih preduzetnika.

Da bi sve ove mere dale pozitivne rezultate neophodna je kontinuirana komunikacija sa MSPP i mladim preduzetnicima u vidu poseta i anketiranja, kao i kreiranje baze svih i posebno mladih preduzetnika. Na ovaj način lokalna samouprava bi dobila povratnu informaciju o rezultatima sprovedenih mera i poslužilo kao osnova za periodično istraživanje čiji je cilj utvrđivanje realnih potreba i problema sa kojima se susreću mladi preduzetnici.

Krajnji cilj predloženih mera je podsticanje preduzetničke kulture kod mladih i drugih ciljnih grupa zainteresovanih za preduzetništvo kroz kreiranje ekosistema koji omogućava preduzetnicima lakše poslovanje i povezivanje. Ostvarivanje ovog cilja doprinosi ostvarenju opšteg strategijskog cilja Srbije- povećanje privredne aktivnosti, smanjenje nezaposlenosti i smanjenje ekonomske nestabilnosti.

Literatura

1. Istraživanje o stanju, potrebama I problemima malih I srednjih preduzeća I preduzetnika (MSPP) u Srbiji, Nacionalna Agencija za regionalni razvoj
2. Fond za razvoj Republike Srbije, <http://www.fondzarazvoj.gov.rs/>
3. Razvojna Agencija Srbije, <http://ras.gov.rs/>
4. Mesečni statistički bilten, maj 2016, Nacionalna služba za zapošnjavanje, Republika Srbija
5. Akcioni plan za razvoj omladinskog Preduzetništva, mart 2010., Opština Bačka Topola, Cromer Group
6. Small business act, <http://ec.europa.eu/>
7. Doing business 2016, Measuring Regulatory Quality and Efficiency, Economy profile for Serbia, <http://www.doingbusiness.org/>
8. Finansiranje malih I srednjih preduzeća u Srbiji, 2012, Institut ekonomskih nauka I Privredna komora Srbije, Beograd
9. Finansiranje rasta malih I srednjih preduzeća- ključna pitanja I preporuke za Srbiju, 2012, Americka agencija za međunarodni razvoj (USAID)
10. Akt o malom preduzetništvu “Mislite pre svega na mala preduzeća”za Evropu : <http://eur-lex.europa.eu/LexUriServ/LexUriServ.do?uri=COM:2008:0394:FIN:EN:PDF>
11. Izrada planova za podršku razvoju sektora malih I srednjih preduzeća I preduzetnika na lokalnom nivou, 2012., [www.msp-ipa2007.org](http://www.msp-ipa2007.org)
12. Izveštaj o malim I srednjim preduzećima I preduzetništvu za 2013. godinu, 2014., Ministarstvo privrede i Nacionalna Agencija za regionalni razvoj, Beograd
13. Strategija razvoja javnih nabavki u Republici Srbiji za period 2014- 2018 godine, Vlada Republike Srbije, <http://www.ujn.gov.rs/>
14. Unapređenje javnih nabavki u lokalnim samoupravama, [www.ujn.gov.rs/download/files/cms/attach?id=207](http://www.ujn.gov.rs/download/files/cms/attach?id=207)
15. Lokalni ekonomski razvoj u Srbiji- priručnik za praktičare, [www.naled-serbia.org/documents/LED-Guidebook2.pdf](http://www.naled-serbia.org/documents/LED-Guidebook2.pdf)
16. Strategija za podršku razvoja malih I srednjih preduzeća, Preduzetništva i konkurentnosti za period od 2015. do 2020. godine I Akcioni plan za sprovođenje strategije, 2015., Ministarstvo privrede
17. Politike I mere podrške za razvoj preduzetništva u Srbiji- neophodnost promena, 2015., Serbian Venture Network
18. Preduzetništvo u Srbiji- Nužda ili prilika, 2014., Centar za visoke ekonomske studije (CEVES)
19. [www.nsz.gov.rs/](http://www.nsz.gov.rs/)
20. [www.apr.gov.rs/](http://www.apr.gov.rs/)
21. [www.naled-serbia.org](http://www.naled-serbia.org)
1. CEVES-ovo istraživanje o stavovima prema preduzetništvu- iz razgovora s relevantnim sagovornicima [↑](#footnote-ref-1)
2. Agencija za privredne registre Republike Srbije [↑](#footnote-ref-2)
3. Agencija za privredne registre Republike Srbije [↑](#footnote-ref-3)
4. [www.naled-serbia.org](http://www.naled-serbia.org) [↑](#footnote-ref-4)
5. Nacionalna služba za zapošljavanje [↑](#footnote-ref-5)
6. Finansiranje malih I srednjih preduzeća u Srbiji, Privredna komora Srbije I Institut ekonomskih nauka, Beograd, 2012 [↑](#footnote-ref-6)
7. Strategija za podršku razvoja malih i srednjih preduzeća, preduzetništva i konkuretnosti za period od 2015. Do 2010. Godine, Republika Srbija- Ministarstvo privrede, mart 2015. godine [↑](#footnote-ref-7)
8. Ovo ograničenje za MSP važi ne samo za Srbiju, već i za zemlje sa daleko razvijenijim sistemima javnih nabavki, kao što je Engleska, na primer. [↑](#footnote-ref-8)